เมื่อเดือนที่แล้วพ่อไปตรวจแล้วพบเชื้อมะเร็งที่ตับอ่อนแพร่ไปยังต่อมน้ำเหลือง ใช้เวลาแค่เดือนเดียวในการแพร่ บอกว่าไม่มีทางรักษาแล้วค่ะ เลยตัดสินใจลองใช้น้ำมันกัญชาดู หลังจากใช้ไปเดือนนึงพ่อรู้สึกดีขึ้น แต่เค้ากินได้น้อยลง เริ่มเบื่ออาหารและไม่ยอมกิน พ่อมีอาการถุงน้ำดีบวมด้วยค่ะ ทำให้เค้าตัวเหลือง อยากทราบว่าถ้าหลังจากผ่าตัดถุงน้ำดีแล้ว สามารถกลับมาใช้น้ำมันกัญชาได้เหมือนเดิมไหมคะ จะส่งผลอะไรต่อคนไข้ไหมเพราะจะกินน้ำมันกัญชาต่อทันทีหลังจากผ่าเลยอ่ะค่ะ
สวัสดีค่ะ มะเร็งตับอ่อน เป็นมะเร็งที่เกิดขึ้นภายในเนื้อเยื่อของตับอ่อน ซึ่งเป็นอวัยวะที่ผลิตน้ำย่อยและหลั่งฮอร์โมนที่จำเป็นต่อร่างกาย ซึ่งจัดเป็นมะเร็งที่ค่อนข้างมีพยากรณ์โรคที่ไม่ค่อยดีค่ะ มักไม่แสดงอาการใด ๆ ในระยะแรกเริ่ม แต่หากมะเร็งลุกลามอาจทำให้มีอาการผิดปกติ เช่น ปวดท้อง ท้องโต ตัวเหลือง ตาเหลือง น้ำหนักลงอย่างรวดเร็ว อาหารไม่ย่อย ท้องอืด กินได้น้อย คลื่นไส้ อาเจียนการรักษานั้นขึ้นกับระยะของโรคค่ะ แต่ส่วนใหญ่มักจะต้องทำการผ่าตัดเอาตับอ่อนและบริเวณข้างเคียงที่มีการลุกลามของมะเร็งออก แต่หากผ่าตัดไม่ได้แล้ว อาจรักษาด้วยการประคับประคองเช่นการให้ยาแก้ปวด การฉายแสง ทำเคมีบำบัด หรือการใส่ท่อระบายน้ำดีออกจากร่างกายน้ำมันกัญชานี้ไม่ได้มีข้อมูลสนับสนุนทางการแพทย์แผนปัจจุบันว่าใช้ในการรักษามะเร็งตับอ่อนได้ค่ะ คือยาที่จะเอามาใช้ในทางการแพทย์นั้นจะต้องรู้ส่วนประกอบที่แน่นอนและรู้ว่ามันเข้าไปทำอะไรกับร่างกาย ต้องผ่านการทดลองวิจัยในคนจริงจำนวนมากเพื่อดูว่ามีประโยชน์จริง โทษมีน้อย ก่อนที่จะมีการรับรองว่ายานี้ใช้รักษาโรคนี้ได้ ดังนั้นจึงไม่สนับสนุนให้รับประทานยาหรือน้ำมันใดๆที่ไม่ได้มีการรับรองทางการแพทย์ เพราะว่าประโยชน์นั้นอาจจะไม่มี แต่มีโทษในระยะยาวต่อตับและไตที่ต้องมาขับสารเหล่านี้ออกค่ะแนะนำกลับไปพบแพทย์ที่รักษาอย่างสม่ำเสมอ ไม่ควรขาดการรักษา แพทย์จะรักษาตามระยะของมะเร็งที่เป็น และทำให้พ่อเจ็บปวดจากโรคน้อยที่สุดค่ะ